Une zovine orchestre alpine
Plui di 40 musiciscj, dai 18 ai 25 agns, tal gnûf progjet de Fondazion Bon di Colugne
E je nassude in Friûl une gnove orchestre, ben divierse des formazions come che o sin usâts a intindi. Si clame “Orchestra Giovanile Alpina”, un progjet ideât e puartât indenant de Fondazion Luigi Bon di Colugne inte suaze dal bant di concors che e à vinçût, promovût de Regjon Friûl-Vignesie Julie tal cuadri di “Tumieç Citât Alpine”.
E je une orchestre che e conte plui di cuarante zovins musiciscj che a vegnin dal Friûl, dal Venit, de Val di Aoste, de Lombardie, de Austrie e de Slovenie. Zovins sì, ma no inesperts. Parcè che la plui part di lôr e je bielzà diplomade tal lôr strument, altris a stan fasint masterclass e cors specialistics in istituzions musicâls europeanis impuartantis, e par jentrâ a fâ part de “Orchestra Giovanile Alpina” a àn vût di passâ audizions par nuie facilis.
Cussì, dopo diviersis provis e selezions, la scuadre e je stade ben definide e al so interni a son stadis costituidis ancje siet formazions di musiche di cjamare par doi, trê, cuatri strumentiscj. Un percors formatîf cetant impuartant che al permet a chescj zovins mestris di fâ esperience, sedi intune orchestre sinfoniche, sedi in formazions plui ristretis. Il dut curât dal famôs clarinetist furlan Claudio Mansutti, che al è ancje il diretôr artistic de Fondazion Luigi Bon e di une scuadre di professioniscj de nestre regjon tant che il diretôr di orchestre Paolo Paroni, il sopran Anna Maria Dell’Oste e la pianiste Federica Repini.
Grancj e adolessents insiemi, par une esperience educative e artistiche che e à vût cetancj preseaments in ocasion dai doi concierts inaugurâi che a son stâts fats ai prins di Fevrâr a Pagnà e a Mueç. Un programe musicâl cence dubis impegnatîf - incentrât su doi compositôrs definîts “parincj”, Mendelssohn e Haydn - cetant ben eseguît, par une grande formazion, compagnade dal Côr dal Friûl-Vignesie Julie, cu la direzion di Paroni e ospits i soliscj Anna Maria Dell’Oste e il gjaponês naturalizât furlan Hao Wang. Une des particolaritâts plui interessantis di cheste zovine orchestre e je che i siei elements si inviin in cheste maniere a un percors professionalizant. No dome pal fat che a àn mût di studiâ i plui varis repertoris, cun int di nomee internazionâl, ma ancje e soredut parcè che lis lôr performances a vegnin paiadis, come ancje lis trasfiertis e i concierts che a àn bielzà in programe par cheste Primevere e Istât. Une orchestre di stâi daûr.
Alessio Screm
fur_Latn fur_Latn fur_Latn fur_Latn fur_Latn fur_Latn eng_Latn